
L I G J
Nr.7982, datë 27.7.1995

PËR DISA NDRYSHIME DHE SHTESA NË LIGJIN NR.7836, DATË 22.6.1994 “PËR ÇMIMIN E TOKËS BUJQËSORE”

Në mbështetje të nenit 16 të ligjin nr.7491, datë 29.4.1991 “Për dispozitat kryesore kushtetuese”, me propozim të Këshillit të Ministrave,

KUVENDI POPULLOR
I REPUBLIKËS SË SHQIPËRISË

V E N D O S I :

Neni 1

Në ligjin nr.7836, datë 22.6.1994 “Për çmimin e tokës bujqësore për efekt kompensimi” bëhen këto ndryshime:
Neni 2, ndryshohet si vijon:
“Masa me vlerë e kompensimit që do të jepet për një ha tokë, pavarësisht nga zëri kadastral i saj, do të përllogaritet mbi bazën e balotazhit mesatar të tokave në kufijtë kadastralë të njësisë administrative.
Kriteret për përcaktimin e balotazhit mesatar të tokave sipas njësive administrative do të përcaktohen nga Këshilli i Ministrave”.

Neni 2

Neni 3, ndryshohet si vijon:
“Në tabelën ekzistuese klasat nga VII-X grupohen dhe unifikohen me klasën VII”.

Neni 3

Në nenin 5 hiqet shprehja: “të nenit 7”.

Neni 4

Neni 7 formulohet si vijon:
“Ish-pronarët ose trashëgimtarët e tyre duhet të paraqesin në komisionin e kthimit dhe kompensimit të pronave ish-pronarëve dokumentacionin përkatës të pronësisë”.

Neni 5

Nenet 8 dhe 9 bashkohen dhe riformulohen si vijon:
“Zyra e kadastrës në rreth pasi të pasqyrojë në hartën topografike në kufive kadastral të njësive administrative, pronat e ish-pronarëve, lëshon vërtetimin për çdo pretendues. Në mungesë të dokumentacionit që vërtetojnë ish-pronën, zyra e kadastrës përpilon dhe afishon listën e pretenduesve në njësinë administrative përkatëse. Mbi bazën e një dokumenti zyrtar të lëshuar nga kryepleqësia e fshatit dhe të miratuar e të legalizuar nga këshilli i komunës, zyra e kadastrës mund të pranojë që të pasqyrojë në hartë kërkesën e pretenduesit; kur kërkesa e pretenduesit krijon mbivendosje me pronat e një ish-pronari, zyra e kadastrës i lëshon pretenduesit vërtetim refuzimi. Në qoftë se mbivendosja krijohet midis një ish-pronari me dokumente të rregullta kadastrale ose hipotekore dhe një ish-pronari që ka vërtetuar pronësinë me vërtetim fakti, atëherë komisioni vendos në favor të ish-pronarit me dokumentacion të rregullt. Në këtë rast i interesuari ka të drejtë të bëjë padi në gjykatë kundër zyrës së kadastrës për njohje të pronësisë. Pronësia do të vërtetohet me vendim gjyqësor në prani në palës kundërshtare kur i interesuari disponon një provë shkresore ose fillesë prove me shkrim”.

Neni 6

Ngarkohet Këshilli i Ministrve të nxjerrë aktet nënligjore për zbatimin e këtij ligji.


Neni 7

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.1175, datë 4.8.1995 të Presidentit të Republikës së Shqipërisë, Sali Berisha


